b'\n_START_ARTICLE_\nKetevan Arakhamia-Grant\n_START_PARAGRAPH_\nKetevan Arakhamia-Grant (gruusia keeles \xe1\x83\xa5\xe1\x83\x94\xe1\x83\x97\xe1\x83\x94\xe1\x83\x95\xe1\x83\x90\xe1\x83\x9c \xe1\x83\x90\xe1\x83\xa0\xe1\x83\x90\xe1\x83\xae\xe1\x83\x90\xe1\x83\x9b\xe1\x83\x98\xe1\x83\x90 Khethevan Arahhamia; s\xc3\xbcndinud 19. juulil 1968 Ot\xc5\xa1amt\xc5\xa1iras) on gruusia p\xc3\xa4ritolu \xc5\xa0otimaa maletaja, rahvusvaheline suurmeister (2009)._NEWLINE_Ta tuli 1985. aastal Dobrnas naisjuunioride maailmameistriks. NSV Liidu naiste meistriv\xc3\xb5istlustel saavutas ta 1984. aastal 3.\xe2\x80\x935., 1986. aastal 2.\xe2\x80\x933. 1987. aastal 3. koha ja 1990. aastal esikoha. 1991. aastal hakkas ta m\xc3\xa4ngima Gruusia v\xc3\xa4rvides._NEWLINE_1996. aastal abiellus ta Jonathan Grantiga ja asus elama Edinburghi. Rahvusvahelistel malev\xc3\xb5istlustel j\xc3\xa4tkas ta esindamast Gruusiat. Alles 2008. aastast esindab ta rahvusvahelistel malev\xc3\xb5istlustel \xc5\xa0otimaad. _NEWLINE_Arakhamia-Grant on kolmekordne Gruusia (1983, 1984, 1990) ja neljakordne Briti naiste malemeister (2003, 2004, 2006, 2007). V\xc3\xb5isteldes koos meestega tuli ta kolmel korral \xc5\xa0otimaa malemeistriks (2003, 2011, 2016). _NEWLINE_Ta v\xc3\xb5itis 2001. aastal Varssavis Euroopa naiste meistriv\xc3\xb5istlustel pronksmedali._NEWLINE_Arakhamia-Grant m\xc3\xa4ngis naiste maailmameistriv\xc3\xb5istlustel. Tsoonidevahelisel turniiril Tuzlas (1987) sai ta teise koha ja p\xc3\xa4\xc3\xa4ses 1988. aastal Tskaltubos peetud MM-i pretendentide turniirile, kus j\xc3\xa4i 8 osav\xc3\xb5itja seas viimaseks. Tsoonidevahelistel turniiridel 1990. aastal Azovis jagas ta 5.\xe2\x80\x938. kohta, 1991. aastal Suboticas 5.\xe2\x80\x937. kohta; 1993. aastal Jakartas ja 1995. aastal Chi\xc5\x9fin\xc4\x83us v\xc3\xb5itis esikoha. Ta m\xc3\xa4ngis pretendentide turniiridel 1994. aastal Tilburgis (9 osav\xc3\xb5tja seas 9. koht) ja 1997. aastal Groningenis (jagas 10 osav\xc3\xb5tja seas 5.\xe2\x80\x937. kohta)._NEWLINE_2000. aastal nokauts\xc3\xbcsteemis m\xc3\xa4ngitud MM-i turniiril New Delhis (64 osav\xc3\xb5tjat) Arakhamia-Grant 16 parema hulka ei p\xc3\xa4\xc3\xa4senud. 2001. aastal MM-i turniiril Moskvas kaotas ta avaringis Dagn\xc4\x97 \xc4\x8ciuk\xc5\xa1yt\xc4\x97le. 2006. aastal MM-i turniiril Jekaterinburgis kaotas ta teises ringis Maia T\xc5\xa1iburdanidzele ja kaheksandikfinaali ei p\xc3\xa4\xc3\xa4senud. 2008. aastal ta avaringist edasi ei p\xc3\xa4\xc3\xa4senud. 2015. aastal MM-i turniiril Sot\xc5\xa1is v\xc3\xb5itis ta avaringis Hoang Thanh Trangi, kuid kaotas teises ringis Pia Cramlingile. 2018. aastal MM-i turniiril Hant\xc3\xb5-Mansiiskis kaotas ta avaringis Nino Batsia\xc5\xa1vilile._NEWLINE_Arakhamia-Grant v\xc3\xb5itis naiste maleol\xc3\xbcmpiatel neli v\xc3\xb5istkondlikku medalit: h\xc3\xb5bemedali NSV Liidu naiskonna koosseisus (1990) ning  kaks kuldmedalit (1994, 1996) ja pronksmedali (1998) Gruusia naiskonna koosseisus. Ta esines \xc5\xa0otimaa naiskonna koosseisus kolmel naiste maleol\xc3\xbcmpial (2014\xe2\x80\x932018; m\xc3\xa4ngis esimesel laual)._NEWLINE_Ta sai FIDE-lt 1986. aastal naiste rahvusvahelise meistri, 1987. aastal naiste suurmeistri, 1993. aastal rahvusvahelise meistri ja 2009. aastal rahvusvahelise suurmeistri nimetuse.'